Tier Mon - La Fura dels Baus (My University, 2018)
A partir d’una idea cíclica del temps, Tier Mon està construïda en base a diferents accions successives, dividides en quatre blocs, que exploren el concepte del poder a nivell individual i col·lectiu, servint-se de temes com la guerra i la pau, la vida i la mort, la fam, el joc o l’erotisme. En aquesta performance, com en les dues anteriors, Accions i Suz/O/Suz, la Fura utilitza les tècniques del happening i el teatre butoh, amb presència de música, aigua, foc i grans estructures metàl·liques. També la infuència d’Artaud i el treball sobre el cos com a mitjà artístic es fa present en molts moments. Tot i l’absència de lògica dramàtica tradicional, és perceptible una certa evolució argumental, de caire temàtic, fins a la part final de l’obra, que presenta avatars resolutius. Tres personatges, el déu blanc, l’inútil i el nan, antagonitzen per la submissió de la resta de personatges i, per tant, del gènere humà. D’aquesta manera, si a Suz/O/Suz es dona una visió sobre l’home, a Tier Mon es pretén aconseguir una mirada global sobre la humanitat.
Tier Mon tanca la primera trilogia de la Fura dels Baus i incideix en alguns dels aspectes programàtics de les dues obres anteriors, Accions i Suz/O/Suz, com ara la creació d’una idea deconstructiva a base de la multiplicitat d’impactes sensorials, la brutalitat, la provocació a l’espectador i la ruptura de la idea clàssica d’espai i temps escènics. Amb la voluntat subversiva de qüestionar els principis teatrals tradicionals, i en especial la relació amb el públic, la Fura presenta un espai no naturalista, que aquí queda delimitat per quatre torres de so a les cantonades, amb públic i performers al mig. Quant a la lògica temporal, queda distorsionada per la supressió de la paraula; el ritme de l’obra el marca, llavors, la sonoritat. A Tier Mon destaquen també les aportacions robòtiques, que se sumen a l’experimentació teatral pròpia de la Fura. La percepció resultant és que l’objecte de significació és el llenguatge escènic mateix: l’esdeveniment teatral esdevé autònom i autorreferencial.
Tier Mon va ser preestrenada a la Muestra Internacional de Teatro de Valladolid el 12 de maig de 1988 i estrenada el 9 de juny d’aquell mateix any a Barcelona, al Mercat de les Flors. Posteriorment anà a Madrid i, a banda d’Espanya, feu gira per diversos països com França, Itàlia, Croàcia, el Canadà o el Japó.